抹大拉聖瑪麗教堂

抹大拉聖瑪麗教堂（湯頓大教堂，又譯做陶頓大教堂）係喺英格蘭森麻實郡湯頓嘅一座英國聖公會教區大教堂，供奉耶穌嘅跟隨者抹大拉嘅瑪麗亞。座教堂喺1508年起完，屬早期嘅都鐸垂直式哥德建築風格，係英國嘅一級保護建築。佢最出名嘅特徵係有好高嘅尖塔。 歷史 聖瑪麗教堂可能係由溫車士打（Winchester）主教 Henry of Blois（布盧瓦嘅亨利，又叫做 Henry of Winchester／溫車士打嘅亨利）喺公元1180年起嘅，作為陶頓（湯頓）重組過程嘅一部分，個教堂自1308年開始，就係當地嘅鎮教堂。 喺1308年之前，個教堂係奧古斯丁湯頓修道院嘅一部分。 喺1437年，教堂嘅一座新禮拜堂落成。 教堂係用砂岩（沉積岩嘅一種）起嘅，裏面有好多彩繪。大多數雕像同彩繪玻璃都係維多利亞時期修復嘅時候加上去嘅。 教堂裏面有各種紀念碑同牌位，包括森麻實士兵（包括森麻實輕步兵團）嘅戰爭紀念碑。 教堂嘅塔起喺1503年左右，資金嚟自羊毛貿易嘅利潤，喺1858年到1862年間由佐治·史葛爵士（Sir George Gilbert Scott ）同 Benjamin Ferrey 重建， 用嘅喺嚟自森麻實郡 Williton 村採石場嘅水獺砂岩（Otter sandstone）同埋嚟自附近 Hestercombe 嘅一啲火成閃長岩（Igneous Diorite）。 呢座塔係森麻實塔嘅最佳典型範例之一，亦都係當地嘅重要地標 。呢座塔距離教堂嘅屋頂有131英尺（40米），塔尖（pinnacles）高158英尺（48米）。 英國公認嘅教堂權威作家 Simon Jenkins 描述呢座教堂塔做「英格蘭最高貴嘅教區塔」。個塔上面有15個鐘同埋一個時鐘。 塔裏面有15個鐘有13個係英式整圈敲擊鐘，每個鐘都掛咗一條俾敲鐘人拉嘅敲鐘繩，當中最重嘅鐘係次中音D調鐘，重達27.5英擔（3,098磅），其餘2個係音樂鐘（又名鍾琴）提供額外嘅音符，嗰啲鐘每個鐘頭會敲鐘報時，而每日嘅朝早9點、正午12 點、下晝3點同6點就會演奏樂曲。 依家用緊嘅鐘環（ring of bells）係由羅浮堡鎮嘅泰勒（John Taylor ＆ Co）公司喺2016年鑄造。 教堂嗰度仲展示咗一座比較舊嘅鐘，嗰個鐘係由白教堂銅鐘鑄造廠（Whitechapel Bell Foundry）喺1922年鑄造。 教堂多年嚟都飽受天氣影響，曾經好幾次呼籲信眾籌款維修建築結構，其中一項呼籲籌款135,000 英鎊，用嚟修復兩座尖塔跌咗落嚟嘅時候整爛咗嘅塔樓屋頂同石雕。 2009年，有人破壞咗教堂嘅一啲窗，好彩啲中世紀嘅彩色玻璃，由於受到金屬絲網嘅保護而無整爛到。 清教徒牧師同作家 Joseph Alleine 喺1660年代做過呢座教堂嘅牧師，佢死咗之後，埋葬咗喺教堂嘅墓地嗰度。 John Boswell，一名托利黨（英國保守黨）同高教會派（High Church）嘅作家，由1727年起擔任呢座教堂嘅牧師，一直至1757年佢過身；佢亦都係葬咗喺教堂嘅墓地，教堂裏面刻有拉丁文寫嘅銘文去紀念佢。 參考